Ako uvoľniť svoje uviaznuté emócie,

aby sme mali hojnosť zdravia, lásky a šťastia

Emočný Kód

Dr. Bradley Nelson

Ukážka z elektronickej knihy

Dr. Bradley Nelson

Emočný kód

The Emotion Code

Copyright © 2007-2011 Dr. Bradley B. Nelson

Všetky práva chránené Medzinárodnou panamerickou konvenciou o autorských právach. Žiadna časť tejto knihy nesmie byť použitá či skopírovaná žiadnym spôsobom bez písomného súhlasu vydavateľa, okrem prípadou krátkych citácií zahrnutých do kritických článkov a recenzií.

All rights reserved.

Slovak Edition: © Citadella, 2015

Translation: © Ján Dulla

Navrh obálky: Jean Kimberly

Obrázok na obálke so súhlasom ESA a NASA

Autor fotografie: Jean Kimberly

Grafická úprava a obálka: Marek Kacvinský

Jazyková úprava a redakcia: Jana Oršulová

Vydalo vydavateľstvo Citadella

v roku 2015

ISBN 978-80-89628-78-0

Vytvorenie elektronickej verzie Dibuk, s. r. o., 2015

...

VENOVANIE

Venované pamiatke Brucea A. Nelsona st. a Ruth Nelsonovej, mojich úžasných rodičov, ktorí ma vždy milovali a verili mi. Ľutujem len, že som túto knihu nedokončil, kým ešte žili, ale som si istý, že ju videli aj tak.

Pamiatke lekárov Idy Glynn Harmonovej a Allena Baineho (Doca a Idy), ktorí mi v detstve liečili telo, keď som bol veľmi chorý a uviedli ma do sveta prírodného liečenia.

Dr. Stanleymu Flaggovi, môjmu učiteľovi a mentorovi.

A napokon, mojej žene Jean, ktorej nápady, pochopenie, príspevky, sny a podpora umožnili vznik tohto diela.

...

POĎAKOVANIA

Moje náhlivé poďakovania patria tým, ktorí mi pomáhali pri tvorbe tejto knihy.

- Mojim pacientom za to, že mi umožnili byť ich priateľom a lekárom a dovolili mi zverejniť ich príbehy.

- Môjmu bratovi Gregovi za to, že ma zasvätil do magnetického liečenia a nového spôsobu videnia vecí.

- Môjmu bratovi Bruceovi za to, čo ma naučil o sile zámeru a sile dobročinnosti.

- Mojim sestrám Michele a Noelle za ich pozitívne povzbudzovanie a lásku.

- Donne Beachovej za to, že ma ku koncu celé hodiny počúvala, usporiadala môj materiál a pomohla mi začať.

- Jeanovi a Natalie Nelsonovcom a Ryanovi Muirheadovi za ich úžasnú pomoc pri redakcii a fotografiách.

- Kristi, Natalie, Jeanovi, Rhettovi, Ianovi, Elisabeth, Angele, Noelle a Cierre za to, že robili modelky a modelov, a Drewovi a Josephovi za ich nápady a pozitívny prínos.

- Josephovi za jeho umelecký prínos a kreativitu a Drewovi za všetku jeho pomoc a podporu.

- Isamuovi Masudovi za jeho sen o liečení sveta a za magnetické nástroje, ktoré na tento účel vytvoril.

- Mojej manželke Jean za to, že ma sprevádzala v dobrom i zlom, že mi bola inšpiráciou, pomocníčkou a najlepším priateľom.

- A napokon Bohu za to, že vyslyšal moje modlitby, že ma požehnal darmi potrebnými na uskutočnenie tohto diela, že zo mňa urobil nástroj liečenia a po celý čas riadil môj život.

...

POZNÁMKA PRE ČITATEĽOV

Emočný kód je metóda pomoci sebe samému, ktorá pomerne často prináša skvelé výsledky a úžasné výhody, ktoré sú fyzickej ako aj emocionálnej povahy. Ide však o pomerne nový objav, ktorý ešte nebol dôkladne preskúmaný.

Táto kniha sa zakladá na osobných pozorovaniach a skúsenostiach dr. Bradleyho Nelsona. Ty, čitateľ, musíš prevziať stopercentnú zodpovednosť za svoje fyzické aj emocionálne zdravie. Emočný kód by sa nemal interpretovať nesprávne ani by sa nemal využívať na diagnostikovanie prítomnosti či neprítomnosti akéhokoľvek duševného, fyzického či emocionálneho ochorenia. Svalové testovanie ani test nakláňania by sa nemali využívať na diagnostikovanie prítomnosti či neprítomnosti choroby.

Účelom tejto knihy nie je nahrádzať služby profesionálnej zdravotnej starostlivosti. Autor ani vydavateľ nezodpovedajú za žiadne následky spôsobené liečebnými postupmi alebo liečením, ktoré sa tu spomína alebo vysvetľuje. Každé použitie materiálu predkladaného na nasledujúcich stránkach závisí na uvážení čitateľa a je výhradne na jeho či jej zodpovednosti. Informácie obsiahnuté v týchto materiáloch sú určené na osobné použitie a nie na vykonávanie akéhokoľvek liečiteľského umenia, ktoré nie je schválené zákonom. Žiadny výklad obsiahnutý v týchto materiáloch nie je myslený ako rada lekára a nemal by sa používať na diagnostikovanie ani na liečenie.

Všetky príbehy v tejto knihe sú pravdivé, v niektorých prípadoch však boli kvôli ochrane súkromia zmenené mená.

1. ČASŤ

UVIAZNUTÉ EMÓCIE

PRAVDA JE ČUDNEJŠIA NEŽ FIKCIA,

ALE TO JE TÝM, ŽE FIKCIA SA MUSÍ PRIDŔŽAŤ PRAVDEPODOBNOSTI;

PRAVDA NIE.

MARK TWAIN

1

UVIAZNUTÉ EMÓCIE: NEVIDITEĽNÁ EPIDÉMIA

Kde by ste boli bez svojich emócií? Ak celková suma všetkých vašich skúseností vytvára gobelín vášho života, potom farbu tomuto gobelínu dodávajú vami prežité emócie.

Naše emócie skutočne dodávajú farbu našim životom. Skúste si na chvíľu predstaviť svet, v ktorom by sa nemohli objavovať žiadne emócie. Nebola by možná žiadna radosť. Žiadne pocity šťastia, blaženosti, dobročinnosti ani láskavosti. Nikto by nepociťoval lásku ani žiadne iné pozitívne emócie.

Na tejto imaginárnej planéte bez emócií by nejestvovali ani negatívne emócie. Žiadny smútok, hnev, pocity depresie ani žiaľ. Žiť na takej planéte by znamenalo iba existovať. Bez schopnosti cítiť akékoľvek emócie by sa život od kolísky až po hrob zredukoval na sivý, mechanický rituál. Buďte vďační, že môžete pociťovať emócie!

Sú však emócie, ktoré ste prežili, také, ktoré by ste radšej nepocítili? Ak ste ako väčšina ľudí, váš život mal aj svoje tienisté stránky. Pravdepodobne ste zažili chvíle úzkosti, ako aj iné chvíle žiaľu, hnevu, sklamania a strachu. Zrejme ste zažili obdobia smútku, ako aj depresie, nízkeho sebahodnotenia, beznádeje či ktorejkoľvek inej zo širokého spektra negatívnych emócií.

Čo si však možno neuvedomujete, je to, že niektoré z tých negatívnych emócií, ktoré ste prežili, a dokonca už veľmi dávno, môžu vo vás naďalej vytvárať problémy veľmi nenápadným, zato však veľmi zničujúcim spôsobom. Emočný kód sa zameriava na vyhľadávanie týchto starých emócií a na ich trvalé odstránenie.

Väčšina nášho utrpenia je spôsobená negatívnymi emocionálnymi energiami, ktoré v nás zostali „uviaznuté“. Emočný kód je jednoduchá a účinná metóda na vyhľadanie a uvoľnenie týchto uviaznutých energií.

Veľa ľudí už prišlo na to, že keď sa zbavia svojich uviaznutých emócií, dokážu žiť zdravšie a šťastnejšie. Jediná uviaznutá emócia dokáže vytvárať nielen fyzické, ale aj citové problémy.

Nasledujúce príklady zo skutočného života ilustrujú, ako môže uvoľnenie uviaznutej emocionálnej energie s použitím Emočného kódu priniesť ohromujúce a náhle zlepšenia fyzickej a emocionálnej pohody:

Allison okamžite pominula ochromujúca bolesť v bedre a ešte toho večera bola schopná vo svojom vystúpení tancovať...

Linde sa stratili pocity depresie so samovražednými sklonmi...

Jennifer sa zbavila chronickej úzkosti a teraz pociťuje absolútnu sebadôveru, po ktorej tak túžila...

Laura oznámila, že po prvý raz vo svojom živote pocítila, že ju Boh miluje...

Sheryl sa konečne dokázala zbaviť hnevu voči bývalému manželovi a vytvoriť si nádherný, láskyplný vzťah s novým mužom...

Po niekoľkých neúspešných pokusoch Julia zvládla test na funkciu súdnej zapisovateľky...

Larryho prestalo bolieť chodidlo a prestal aj krívať...

Connie zmizli alergie...

Neila prešiel dva roky trvajúci pocit zlosti na svoju šéfku...

Yolaunda sa konečne zbavila nadváhy, o čo sa snažila celé roky...

V priebehu jedného týždňa pominula Joanina bulímia...

Tomovi sa zlepšil zrak...

Jima prestalo bolieť plece...

Mindy sa stratil syndróm karpálneho tunela...

Bolesť kolena, pre ktorú Sandy navštívila troch lekárov, pominula v priebehu niekoľkých okamihov...

Záchvaty nočnej hrôzy, ktoré Carol sužovali vyše tridsať rokov, zmizli v priebehu jedného týždňa, a už sa nevrátili...

Pri každej z týchto udalostí, a mnohých ďalších podobných, som bol osobne prítomný. Za mnohé roky praxe a výučby som videl nespočetné množstvo zdanlivo podobných zázračných vyliečení a ku všetkým došlo v dôsledku prostého uvoľnenia uviaznutých emócií s použitím Emočného kódu.

Mojím zámerom pri písaní tejto knihy bolo naučiť vás, ako v sebe a u iných nájsť a odstrániť uviaznuté emócie.

Emočný kód sa môžete naučiť, či ste lekár alebo rybár, žena v domácnosti alebo tínedžer. Je jednoduchý.

Každý sa môže naučiť, ako sa zbaviť veľmi reálnych a škodlivých účinkov uviaznutých emócií.

Čo je uviaznutá emócia?

V priebehu dní a rokov svojho života neustále prežívate rôzne emócie. Život býva niekedy ťažký a emócie môžu byť niekedy zdrvujúce. Všetci občas zažívame negatívne emocionálne extrémy. Väčšina z nás by na niektoré z týchto výziev radšej zabudla, nanešťastie však dopad týchto udalostí v nás môže pretrvávať vo forme uviaznutých emócií.

Niekedy, z dôvodov, ktoré ešte nechápeme, sa emócie nespracujú úplne. V týchto prípadoch namiesto toho, aby sme emócie iba prežili a potom sa posunuli ďalej, zostáva emócia nejako „uväznená“ vo fyzickom tele.

Takže namiesto toho, aby sme sa pohli ďalej chvíľu po tom, keď sa nás zmocnila zlosť alebo dočasný príval žiaľu či depresie, môže táto negatívna energia zostať vo vašom tele a potenciálne spôsobovať značný fyzický a emocionálny stres.

Väčšinu ľudí ohromí zistenie, že ich „emocionálna príťaž“ je skutočnejšia, než si predstavovali. Uviaznuté emócie pozostávajú v skutočnosti z dobre vymedzených energií, ktoré majú tvar a formu. Nie sú síce viditeľné, ale zato veľmi skutočné.

Neilova mrzutosť

V tomto príbehu opisuje jeden kanadský učiteľ, ako istá neľahká situácia viedla k uviaznutej emócii, ktorá v ňom zostala a negatívnym spôsobom ovplyvňovala jeho život.

Pred mnohými rokmi, keď som učil v škole, som veľmi zle vychádzal s riaditeľkou. Takmer denne sme sa kvôli niečomu pohádali. Bola nesmierne zlomyseľná a pomstychtivá a všemožne, vo všetkých smeroch a formách, ma oberala o energiu. Napokon, bolo to približne v januári počas školského roka, som odišiel. Zašiel som za svojím lekárom, ktorý mi povedal: „Vezmite si voľno, dajte sa do poriadku a trochu sa zregenerujte.“ A tak som to robil asi tri mesiace a po týchto troch mesiacoch som sa vrátil pred školskú tabuľu bez zdravotného nálezu, zato však s podmienkou lekára nevystavovať sa rovnakým situáciám s touto dosť protivnou riaditeľkou.

Lenže pocity, ktoré sa mi s ňou spájali a celá záležitosť nepominuli. Často vytryskli znova a ja som si celú situáciu rozoberal, premýšľal o nej a cítil, ako mi stúpa krvný tlak a narastá vo mne zlosť. Kvôli tomu, ako sa ku mne správa a skutočnosti, že voči nej neboli nikdy vyvodené disciplinárne opatrenia, hoci bolo už dlho známe, že vie byť, mierne povedané, dosť nepríjemná voči učiteľom, ktorí nesúhlasili s jej ponímaním funkcie riaditeľky.

Takže, takto to pokračovalo dva roky. Pre všetky tie negatívne pocity, ktoré som si niesol, som v noci nemohol spávať. Počas návštevy južnej Kalifornie sme zašli za dr. Bradom Nelsonom a navštívili jeho kliniku. Tam mi chodil po chrbte nejakým magnetom, čím ma tohto pocitu mrzutosti zbavil a keď to robil, tak som cítil, doslova cítil, ako zo mňa niečo odchádza. A odvtedy, hoci tú ženu naďalej nemám rád, nemám už negatívne pocity, ani zvýšený krvný tlak, hnev, mrzutosť, ktoré ma niekoľko rokov držali vo svojej moci. Toto je teda môj príbeh o tom, ako som sa za pomoci týchto princípov a Emočného kódu, ktoré učí dr. Brad, zbavil emocionálneho bloku.

Neil B., Alberta, Kanada

Vaša budúcnosť je rukojemníkom

Máte niekedy pocit, že sa trápite pod ťarchou niečoho, čo neviete celkom presne pomenovať? Možno váš život neprebieha celkom tak, ako ste dúfali. Možno sa vám zdá, že vaše pokusy vytvárať trvalé vzťahy nevychádzajú. Možno si želáte, aby k istým udalostiam vo vašej minulosti nebolo nikdy došlo, nemáte však silu povzniesť sa nad ne. Možno máte dokonca pocit, že vaša prítomnosť je istým neurčitým a nedefinovateľným spôsobom rukojemníkom vašej minulosti.

Table of Contents

Titulná strana

Tiráž

VENOVANIE

POĎAKOVANIA

POZNÁMKA PRE ČITATEĽOV

1. ČAST - UVIAZNUTÉ EMÓCIE

1. UVIAZNUTÉ EMÓCIE: NEVIDITEĽNÁ EPIDÉMIA

2. ČAST -ENERGETICKÝ SVET

3. ČAST -POUŽÍVANIE EMOČNÉHO KÓDU

4. ČAST -JASNEJŠIA BUDÚCNOSŤ